Cecil die leeu: 'Ek het nie geweet die leeu was bekend nie' | Maroela Media
Theo Bronkhorst (52), die man wat glo 'n beweerde onwettige jagtog vir 'n Amerikaanse tandarts, Walter Palmer, gereël het waartydens Cecil die leeu doodgeskiet is, sal vandag in die Hwange-landdroshof in Zimbabwe verskyn.
Bronkhorst het skuld ontken op die aanklagte teen hom en is verlede week op R12 000 borgtog vrygelaat. Die saak sal na verwagting vir nog 'n paar weke uitgestel word.
Die jag op Cecil die leeu het internasionaal opslae gemaak en kan langtermyn gevolge vir jagpraktyke in Zimbabwe hê. Dit is nie die eerste keer wat Bronkhorst in Zimbabwe die wind van voor kry nie.
In 2000 was hy een van die eerste wit boere wie se plase deur president Robert Mugabe se grondhervormingsprogram oorgeneem is. Hy het sy klein, maar belangrike plaas in sentraal-Zimbabwe verloor waar hy met beeste geboer en kampioenbeeste geteel het. Hy het alles wat hy besit het, verloor, en soos baie ander, het hy geen vergoeding vir sy grond of die bates op die plaas ontvang nie.
Volgens Bronkhorst is dit hoekom hy by die jagbedryf betrokke geraak het. Hy het gesê hy en sy werkers sal nou geen inkomste kan verdien nie, omdat sy borgtogvoorwaardes bepaal dat hy drie keer 'n week aan die polisie in Bulawayo moet rapporteer. Dit beteken hy kan nie ver afstande reis vir jagtogte nie, wat dikwels in afgeleë gebiede in die land plaasvind.
Sy kliënte het hierdie week ook alle bespreekte jagtogte tot die einde van die jaar gekanselleer. "Ek weet nie hoe ek hierdie gaan oorleef nie," het hy gesê.
Bronkhorst word saam met Honest Ndlovu van die onwettige jagtog beskuldig. Ndlovu is egter nie aangekla nie en het verlede week aangedui hy mag moontlik as 'n staatsgetuie optree gedurende die verhoor. Cecil is op Ndlovu se grond gejag, maar daar is nie 'n permit vir die jagtog uitgereik nie.
Bronkhorst het gesê hy sien daarna uit om sy onskuld gedurende die verhoor te bewys. "Dit was amper per ongeluk dat die bekende leeu geskiet is. Ek het op die laaste nippertjie na daardie plaas gegaan, omdat die vorige plaas wat ek deur 'n ander jagmaatskappy bespreek het, skielik gekanselleer het," het hy gesê.
Hy het gesê hy wens hy het die halsband saamgeneem en by die parke-owerhede ingehandig toe hy die voorval die volgende gaan aanmeld het.
Ag tog, verskonings, verskoning! Nie "geweet die leeu was bekend nie" – asseblief man, die arme ding – of hy bekend was al dan nie op 'n dom wrede manier gekwes sodat hy 40 uur moet ly en pyn hê en dan hom eers doodskiet – dis al klaar uiters, UITERS onnodig. Nou is hy bekommerd oor sy werkers wat nie werk gaan hê ens ens. Die gesegde " 'n benoude kat maak benoude spronge" kom by my op, ek is seker hy is nie TE veel gepla oor sy werkers ander tye maar nou wat hy in die pekel… Lees meer »
Ek wens greenies wil verdwyn. As jy wil moan oor iets moan eerder oor Boere wat se grond gevat word, hijackings of moorde. Moenie so all high and mighty wees nie. Jy het nie die reg om hulle te oordeel nie. Julle hou net van julle eie stemme. As jy wil help gee die PH n paar miljoen sodat hy nie in die jagbedryf hoef te wees nie.
So as die leeu nie bekend is en nie 'n halsband dra, IS DIT OK??!!
Jammer op te hoor dat jy en soveel SA burgers daaglikse sinnelose en geweldadige moorde op mens en BOER in die land sien as 'n stertjie. Die energie wat almal agter die betrokke jagtog aanwend, sou van baie meer waarde gewees het as dit ook die bedreigde spesie diè Boer ingesluit het.
Ek wens daar wil n algehele verbod op jag geplaas word. Elke Jan rap en sy maat "jag"deesdae en loop en spog daaroor. Dit is die nuwe statussimbool. Dis om van naar te word. Niemand dink aan die arme diere nie. So ek hoop daar word gou nuwe wette gemaak om die nuwe "sport" te stop.